አውደ ርዕዩ ለአገር ውስጥ አምራቾች አቅም መጎልበት አዎንታዊ አስተዋፅኦ እንደሚኖረው ተጠቆመ
አዲስ አበባ፡- ከየካቲት 26 እስከ 28 ቀን 2012 ዓ.ም በአዲስ አበባ የሚካሄደው ሁለተኛው የቤተ ውበትና የግንባታ አጨራረስ አውደ ርዕይ በዘርፉ የተሰማሩ የአገር ውስጥ አምራቾች አቅማቸውን ለማጎልበት የሚያደርጉትን ጥረት እንደሚያግዝ ተጠቆመ፡፡ የፕራና ኤቨንትስ የፕሮጀክት ስራ አስኪያጅ ወይዘሮ ፋሲካ ደበበ እንደገለጹት፣ አውደ ርዕዩ የዘርፉ ተዋናዮችን በማገናኘትና መልካም ተሞክሮዎችን በማስፋት የአገር ውስጥ አምራቾችን አቅም የማሳደግ አዎንታዊ ሚና ይኖረዋል፡፡ አውደ ርዕዩ ከአገር ውስጥ አምራቾች በተጨማሪ የውጭ ኩባንያዎችም የሚሳተፉበት በመሆኑ ዘርፉ የደረሰበትን የቴክኖሎጂ ደረጃ ለመገንዘብና ልምድ ለመቅሰም ያስችላል፡፡የኢትዮጵያ የኮንስትራክሽን ዘርፍ እያደገ መምጣቱ፣ የኅብረተሰቡ አኗኗር ዘይቤ በፍጥነት መለወጡና አምራቾችንና ምርት ፈላጊዎችን በአንድ ላይ ማገናኘቱ አስፈላጊ በመሆኑ አውደ ርዕዩ ለዘርፉ እድገት አዎንታዊ ሚና እንደሚኖረው ገልጸዋል፡፡ በአውደ ርዕዩ ላይ የጀርመን፣ የኦስትሪያ፣ የጣሊያንና የፖላንድ ኩባንያዎችን ጨምሮ ከ50 በላይ በዘርፉ የተሰማሩ አካላት እንደሚሳተፉ ጠቁመዋል፡፡ ከአውደ ርዕዩ በተጨማሪ በቤተ ውበትና በግንባታ አጨራረስ ዘርፍ እድሎችና ተግዳሮቶች ላይ ያተኮረ ጉባዔ እንደሚካሄድም ወይዘሮ ፋሲካ ተናግረዋል፡፡ የዋሪት ሙሉጥላ ኢንተርናሽናል ኩባንያ ማኔጂንግ ዳይሬክተር ወይዘሮ ትህትና ለገሰ በበኩላቸው፣ ዓውደ ርዕዩ በዘርፉ ተዋናዮች መካከል ሊኖር የሚገባውን የቴክኖሎጂ ሽግግር ለማሳለጥ እንደሚያግዝ ገልጸዋል፡፡ ሁለተኛውን የቤተውበትና የግንባታ አጨራረስ አውደ ርዕይ ፕራና ኤቨንትስ እና ኢት መባቻ የተባሉ ድርጅቶች በትብብር እንደሚያሰናዱት አዘጋጆቹ አስታውቀዋል፡፡አዲስ ዘመን ካቲት 18/2012አንተነህ ቸሬ